SKRIFTLIG FORESPØRGSEL E-2611/02

af Jan Mulder (ELDR) til Kommissionen

(18. september 2002)

Om: Transport og markedsføring af ikke-øremærket kvæg fra naturområder

Forvaltning af naturparker og andre beskyttede økologiske områder får stadig større betydning for Den Europæiske Union. Som det fremgår af diskussionen i Nederlandene om det skotske højlandskvæg i nationalparken Veluwezoom, er transport og markedsføring af dette kvæg, der ikke er øremærket, problematisk.

1. Hvorledes stiller Kommissionen sig til anvendelse af veterinærbestemmelserne og identifikationen af dyr i naturområder?

2. Hvis der tillades undtagelsesforanstaltninger på veterinærområdet eller for så vidt angår identifikation af sådanne dyr, mener Kommissionen da, at det vil være muligt, at produkterne fra disse dyr fra naturområder kan markedsføres og/eller at dyrene må transporteres til andre naturområder?

3. Vil eventuelle løfter om markedsføring og/eller transport kunne gives med den nugældende lovgivning, eller kan der forventes nye forslag fra Kommissionen?

Svar afgivet på Kommissionens vegne af David Byrne

(30. oktober 2002)

Identifikation og registrering af dyr har altid været en grundlæggende del af fællesskabssystemet til forvaltning af adskillige veterinære og kommercielle aspekter af husdyrhold. Sporing af dyr er afgørende for kontrol med smitsomme sygdomme og spredning af disse sygdomme, således at man hurtigt kan fastslå et dyrs ellers en dyrekrops oprindelsessted og bevægelser inden for Fællesskabet.

Hvad angår dyresundhed behandles husdyr i naturområder som husdyr, der holdes på bedrifter.

Hvad specifikt angår kvæg finder Parlamentets og Rådets forordning (EF) nr. 1760/2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1) anvendelse. Kvæg skal mærkes med to øremærker, som anbringes inden for en af medlemsstaten fastsat frist regnet fra dyrets fødsel, og under alle omstændigheder inden dyret flyttes fra bedriften. Denne frist må ikke være længere end 20 dage.

I overensstemmelse med artikel 4, stk. 2, i forordning (EF) nr. 1760/2000 har Kommissionen fastsat, under hvilke omstændigheder de spanske myndigheder kan forlænge maksimumfristen for øremærkning for:

- dyr, der holdes i ekstensive driftssystemer og i det fri, hvor kalvene altid holdes sammen med deres mor, indtil de fjernes i senest i en alder af seks måneder. Øremærkerne skal anbringes, når kalvene fjernes fra deres mor, og under alle omstændigheder inden kalvene er seks måneder eller før de forlader den bedrift, hvor de er født, inden seks-månedersalderen. Den geografiske zone og de racer for hvilke denne ordning finder anvendelse, er angivet.

- dyr af arten Bison bison spp., som holdes i driftssystemer sammen med deres mor, indtil de fjernes senest i en alder af ni måneder. Øremærkningerne skal anbringes, når bisonkalvene fjernes fra deres mor, og under alle omstændigheder inden kalvene er ni måneder eller før de forlader den bedrift, hvor de er født inden ni-månedersalderen.

De forlængede frister må ikke indvirke på kvaliteten af oplysningerne i den nationale kvægdatabase.

Forordning (EF) nr. 1760/2000 indeholder ingen undtagelser for dyr i naturområder. Derfor skal medlemsstaterne gennemføre bestemmelserne i nævnte forordning for dyr i naturområder. Som følge af mund- og klovesygekrisen har Kommissionen gennemført en grundig undersøgelse af samtlige medvirkende faktorer, og Kommissionen har ikke til hensigt på nuværende tidspunkt at foreslå yderligere ændringer til forordning (EF) nr. 1760/2000.

Endelige finder alle EF-regler om fødevaresikkerhed (animalske produkter) og om dyrevelfærd (transport) til fulde anvendelse på dyr, der holdes i naturområder, for hvilke der ikke gælder undtagelser. Kommissionen har ikke til hensigt at fremlægge nye forslag.

(1) EFT L 204 af 11.8.2000.